
Cetatea lui Mircea cel Bătrân de la Giurgiu va fi 
amenajată peisagistic 
 
deConf. univ. dr. George V Grigore 
 
 
Cu toții am trecut în călătoriile noastre de după 1989 prin vama de 
la Giurgiu. Grăbiți să punem piciorul pe celălalt mal al fluviului Dunărea 
nu ne-am mai interesat de orașul pe care îl străbatem în grabă. Aici, cele 
mai vechi mărturii ale unei așezări omenești din arealul Giurgiului, 
datează din Mezolitic (8.000 – 5.500 î.Hr). După cum atestă cercetările 
arheologice, zona Giurgiului a fost dens populată și în perioada geto-
dacică (secolul I î.Hr). Istoricii așează ipotetic în apropiere chiar capitala 
marelui rege Burebista, undeva la Popești, pe râul Argeș.Chiar după 
retragerea romană din anii 271-275, împăratul roman Iustinian (483-565) 
a construit aici orașul Theodorapolis.A existat ipoteza că orașul Giurgiu 
ar fi fost fondat de genovezi și numit după sfântul protector al Genovei 
(San Giorgio). Această credință apărută în secolul al XIX-lea, deși larg 
difuzată, a fost respinsă ulterior de specialiști și ea nu mai constituie 
astăzi o ipoteză de lucru valabilă.Creşterea puterii otomane în Balcani şi 
căderea puterilor balcanice determină apariţia pe malurile Dunării a mai 
multor puncte întărite. Acestea au fost realizate în deceniul cuprins intre 
1380-1390, care corespunde cuceririlor otomane din Peninsula 
Balcanică. În „Itinerariul de la Bruges”, redactat cel mai probabil în 
perioada menţionată mai sus, este menţionată în zonă localitatea Rossy 
vel Jargo, care ar îndreptăţi presupunerea că la momentul redactării 
acestui itinerar (care descrie drumul de la Bruges la Constantinopol în 
secolul XIV) cetatea sau cel puţin o localitate întărită exista deja. De 

asemenea, în „Codex Latinus Parisinus”, redactat în perioada 1395-1396 
de către Paulus Sanctinus Ducensis, tehnicianul militar al regelui 
Sigismund de Luxemburg, apare în dreptul Giurgiului fortificaţia 
„Zorio”, cu menţiunea „luogo deserto” (loc pustiu), ceea ce nu poate 
însemna altceva decât că cetatea existentă fusese probabil distrusă în 
urma invaziei turceşti din 1394. „Codex Latinus Parisinus” face referire 
la bătălia de la Nicopole şi nu este o sursă directă pentru această zonă, ci 
una mai degrabă tangenţială. Avem aşadar două datări posibile pe care le 
găsim în relatările unor călători care au trecut prin zonă: între 1386 (data 
venirii la domnie a lui Mircea cel Batrân) şi 1388, sau, în cazul în care 
admitem că noua situație politică de după 1388-1389 impunea 
fortificarea graniţei sudice, între 1389 şi cel târziu 1396 (acceptând 
informaţia din Codex Latinus Parisinus), dată care ar putea fi decalată 
cu doi ani în cazul în care informaţiile cu privire la conflictele de graniţă 
ar fi complete. Pe de altă parte, prima atestare documentară, într-un act 
intern, a oraşului Giurgiu (şi implicit a Cetăţii din Insulă), din 23 
septembrie 1403, apare într-un document reprezentând reînnoirea 
tratatului de alianţă a lui Mircea cel Bătrân (1386-1418) cu Wladislaw II 
Jagello, regele Poloniei, emis de Cancelaria domnitorului muntean, în 
care se menţionează că „...scrise sunt aceste lucruri în cetatea noastră 
Giurgiu”, specificându-se şi funcţia sa citadină. Cel mai probabil cetatea 
a fost refăcută de Mircea cel Bătrân, astfel ca la data meţionată aceasta 
să fie funcţională. Mai mult chiar, în 1411 este reînoit tratatul tot din 
acestă cetate. Astfel, am putea spune că înainte de 1394, sau între 
aceasta ultimă dată şi 1396, nu a mai avut loc niciun alt eveniment în 
care cetatea Giurgiului să fi fost avariată până la stadiul inutilizabil. 
Poate că prima datare corespunde realităţii, deoarece domnii Ţării 
Româneşti nu puteau ignora avansarea turcilor la sudul Dunării. Tocmai 
de aceea Vladislav Vlaicu, profitând de destrămarea țaratului lui 
Alexandru, a luat în stăpânire Vidinul şi Nicopolea, Dan a luat Silistra, 

iar Mircea cel Batrân a cucerit Chilia. Aceste fapte grăiesc de la sine în 
ceea ce priveşte atenţia de care se bucura pe toata această perioadă 
frontiera dunăreană. Odată cu retragerea graniţelor balcanice şi 
reorganizarea de către Mircea cel Bătrân a sistemului defensiv la 
sfârşitul secolului XIV, în insula de la vadul Giurgiului a fost ridicată o 
fortificaţie care corespundea cerinţelor defensive ale Ţării Româneşti. 
De asemenea ar trebui să amintim ca N. A. Constantinescu a presupus, 
pe baza cercetărilor efectuate în situl din insula Giurgiului, că Vladislav 
Vlaicu ar fi construit aici o fortificaţie de lemn şi pământ. Totuşi acest 
punct întărit nu putea să rămână ca o ameninţare pentru graniţa Imperiul 
Otoman. De aceea, după ce în prima jumătate a secolului al XV-lea, 
cetatea a fost cucerită pe rând când de valahi, când de turci. În anul 1420 
fortificaţia nu a rezistat atacurilor otomane, fiind cucerită de trupele 
sultanului Mehmed I. Câţiva ani mai târziu, în 1427, Dan al II-lea şi 
Pippo Spano, comite de Timişoara şi ban de Severin, l-au alungat pe 
succesorul Porţii şi au luat în stăpânire cetatea Giurgiului. La iniţiativa 
lor şi mai apoi din îndemnul lui Sigismund de Luxemburg, au avut loc 
lucrări ample de restaurare a cetăţii. În 1431 trupele turceşti au cucerit 
din nou cetatea Giurgiului, iar în 1449, după alte bătălii însemnate, 
fortificaţia a devenit sediul beglerbegului Rumeliei.În cruciada din anii 
1461-1462, cetatea şi târgul Giurgiului au fost incendiate la îndemnul lui 
Vlad Ţepeş şi recucerite de trupele lui Mehmed al II-lea, când la domnia 
ţării a fost plasat Radu cel Frumos. Zona Giurgiului şi cetatea aferentă 
constituiau puncte cheie în Imperiul Otoman, motiv pentru care au făcut 
în permanenţă subiectul unor războaie atroce. Mărită, în 1560, cetatea a 
deveni un veritabil cap de pod pentru sultani peste Dunăre. Importanţa 
cetăţii este sporită şi de primirea titulaturii de „kaza”. Existenţa unui 
asemenea punct în stânga Dunării şi foarte aproape de Bucureşti a dus la 
un amestec major a sultanilor în treburile interne ale Ţării Româneşti. 
Astfel se explică raidurile de cucerire ale lui Mihai Viteazul asupra 

acestei fortificații.La data de 15 noiembrie 1594 Mihai Viteazu a 
încendiat târgul Giurgiului, dar nu a reuşit să ocupe și cetatea. Rezistenţa 
turcă a fost înfrântă abia în timpul asediului iniţiat un an mai târziu de 
Sigismund Bathory şi de Silvio Piccolomini, trimisul ducelui de 
Toscana. Voievodul a reuşit astfel pentru câţiva ani să păstreze cetatea, 
după această marea victorie de la Giurgiu, din anul 1595. În 1597, însă, 
turcii au ocupat iarăşi cetatea. Conform istoricilor vremii (cronicarul 
ardelean Iacobinus), cetatea nu avea aspectul unei fortăreţe de tip 
bastionar, ocupanţii urmărind de fapt lărgirea cetăţii vechi şi ocuparea 
întregii suprafeţe a ostrovului. Giurgiul a fost refortificat în timpul lui 
Mehmet-paşa în anul 1599, cetatea având aspectul unei fortăreţe ce 
putea adăposti o garnizoană de 10.000 de oameni (conform unui 
document ce datează din 26. XI. 1600).Istoricii cred, însă, că fortificaţia 
din timpul lui Mehmet-paşa ar fi fost construită din lemn şi din 
pământ.Timp de aproape 150 de ani cetatea nu a mai suferit asedii. 
Ultimul voievod român care a încercat o recuperare a ei a fost Mihnea al 
III-lea, în 1659, dar acest lucru nu a făcut altceva decât să ducă la o nouă 
refacerea edificiului şi la fortificarea oraşului. Treptat cetatea din insulă 
îşi pierde importanţa.Ultima oară când e folosită drept bastion de apărare 
a fost în timpul luptelor ruso-otomane (1768-1774). Deşi a fost cucerită 
de ruşi, cetatea revine turcilor care fortifică oraşul, devenind magazie de 
muniţii. În toate războiele ruso-austro-otomane ce au urmat cetatea a fost 
asediată. Tot atunci puterea protectoare, Imperiul Rus, decide 
dezafectarea cetăţii şi dărâmarea parţială a zidurilor. Situaţia actuală a 
celor două cetăţi de la Giurgiu, dărâmate parţial în 1829, este urmarea 
atitudinii populaţiei şi autorităţilor vreme de 125 ani. Îndemnul la 
cercetare adresat de Nicolae Iorga giurgiuvenilor în 1929 a fost transpus 
în viaţă abia în 1955, când avut loc prima campanie de săpături 
arheologice, sub egida Academiei Române. Deşi rezultatele ştiinţifice 
erau promiţătoare, şantierul a rămas închis două decenii. În 1975, când 

ruina era ameninţată cu distrugerea totală, noul Muzeu Judeţean din 
Giurgiu a încheiat un protocol cu instituţiile de istorie militară, care a 
funcţionat neîntrerupt 22 de ani (1976 - 1997). În 1998 arheologul lt. col. 
Dan Căpăţână s-a pensionat, iar Ministerul Apărării Naţionale şi-a 
declinat pe viitor interesul pentru şantierul de la Giurgiu. Pe de altă 
parte, Direcţia Monumentelor Istorice (sub diversele ei titulaturi), 
Ministerul Culturii şi celelalte foruri centrale abilitate nu au avut 
niciodată atitudinea cuvenită faţă de importanţa monumentului. După ce 
s-au început săpăturile, în anii '80, pe şantierul arheologic de la Cetate s-
au executat lucrări empirice de completare şi egalizare a suprafeţelor cu 
piatră făţuită, recuperată de la alte construcţii. Deşi realizate într-o 
manieră primitivă, aceste completări şi-au dovedit în timp utilitatea. 
Primele studii pentru un viitor proiect de restaurare, pe baza rezultatelor 
obţinute arheologic, au fost întreprinse de arhitectul Gheorghe Sion, care 
a susţinut mai multe comunicări ştiinţifice pe această temă. În 1999, 
Consiliul Local l-a audiat pe specialistul în cauză şi s-a hotărât 
comandarea proiectului, dar arhitectul oraşului a tergiversat transmiterea 
temei şi problema a fost „îngropată” în „stil” românesc. 
În acestă vară (2018) se pare că apare o nouă șansă pentru Cetatea 
lui Mircea cel Bătrân de la Giurgiu. A fost semnat contractul de 
finanțare pentru „Valorificarea Cetății Giurgiu și integrarea sa într-un 
circuit turistic”, obiectiv de investiții ce face parte dintr-un proiect 
transfrontalier depus și câștigat de Ruse (lider de proiect) și Giurgiu 
(partener) în cadrul „Programului Interreg V-A România Bulgaria 2014-
2020”.Reprezentanții celor două municipalități partenere – viceprimarul 
Ionuț Cioacă și primarul orașului Ruse, Plamen Stoilov – s-au deplasat 
pe 30 iulie, la sediul autoritatății finanțatoare (Biroului Regional de 
Cooperare Transfrontalieră România-Bulgaria Călărași) pentru a semna 
contractul în valoare totală de 1.426.760 euro.Din această sumă, 
municipiului Ruse îi revine 928.182 euro pentru reconstrucția 

Pantheonului Eroilor, iar municipiului Giurgiu, 498.578 euro pentru 
Cetate.Proiectul transfrontalier cu titlul „Reconstruirea și punerea în 
valoare a siturilor culturale reprezentative din Euroregiunea Ruse-
Giurgiu” are ca obiectiv general creșterea atractivității turistice a 
Euroregiunii Ruse-Giurgiu prin îmbunătățirea utilizării durabile a 
patrimoniului cultural.În cazul municipiului Giurgiu, acesta va fi realizat 
prin amenajarea peisagistică a incintei Cetății Giurgiu, mai exact, 
amenajarea de alei pietonale, amplasarea de gradene sub forma unui 
mini-amfiteatru, amplasarea unei mini-scene, realizarea iluminatului 
specific monumentelor istorice, amplasarea de panouri din sticlă 
securizată/plexiglas cu imagini ale cetății în diferite etape sau perioade 
istorice, plantarea unui covor vegetal pitic, amenajarea accesului în 
incinta cetății etc.Nu se va interveni deloc asupra monumentului istoric, 
toată investiția având drept scop punerea în valoare a 
monumentului.Proiectul mai cuprinde elaborarea unui plan de 
management comun pentru conservarea, dezvoltarea și utilizarea 
patrimoniului cultural comun, elaborarea unei strategii comune de 
marketing care să includă brandingul în comun și promovarea în comun 
a produselor turistice integrate transfrontaliere, elaborarea unui catalog 
și a unui site web care prezintă patrimoniul cultural iconic în regiunea 
Ruse-Giurgiu, dezvoltarea unor trasee turistice integrate. 
Astăzi, așa nerestaurate încă, ruineleCetății lui Mircea cel 
Bătrânde la Giurgiu mai pot fi admirate şi fotografiate de turişti.Posibil 
ca o cosmetizare și modernizare a căilor de acces, cât și o informare 
corectă a vizitatorilor să crească afluxul de vizitatori, dar și interesul 
pentru acestă importantă fortificație medievală a Țării Românești. 
Surse: gazetamunteniei.ro; jurnalgiurgiuvean.ro; adevarul.ro. 

Giurgiu. Ruinele Cetății lui Mircea cel Bătrân. 

Ruinele Cetății lui Mircea cel Bătrân.Amenajări în zona Cetății Giurgiu. 
 
 
